Louis Tomlinson

Tausta

Tomlinsonin vanhemmat Johannah Poulston ja Troy Austin erosivat hänen ollessa pieni, ja hän otti sittemmin käyttöön isäpuolensa Mark Tomlinsonin sukunimen. Tomlinsonilla on neljä nuorempaa sisarpuolta äitinsä toisesta avioliitosta: Charlotte, Félicité ja identtiset kaksoset Daisy ja Phoebe. Hänen äitinsä avioitui kolmannen kerran Daniel Deakinin kanssa, ja he saivat kaksoset vuonna 2014. Lisäksi Tomlinsonilla on yksi sisarpuoli isänsä uudesta liitosta.
Tomlinson kävi Hall Cross Schoolia, jossa hän esiintyi useissa musikaaleissa. Danny Zukon roolin saaminen Grease-musikaalissa innoitti hänet hakemaan X Factoriin. Tomlinson esiintyi myös avustajarooleissa tv-sarjoissa Lihavat ystävät ja Waterloo Roadin koulu.

The X Factor ja One Direction

Vuonna 2010 Tomlinson koe-esiintyi laulukilpailuohjelma X Factorissa kappaleella ”Hey There Delilah” ja sai kolme ääntä kolmesta. Hän kuitenkin putosi kilpailusta ennen Tuomareiden talot-vaihetta. Nicole Scherzingerin ehdotuksesta osa pudonneista kilpailijoista otettiin takaisin Yhtyeet-kategoriaan, jossa heidät muodostettiin viiden jäsenen poikabändiksi. Tomlinsonin ohella mukaan pääsivät Harry Styles, Liam Payne, Niall Horan ja Zayn Malik. Styles keksi yhtyeelle nimen One Direction. 
Yhtye pääsi live-esityksiin ja tuli kilpailussa lopulta kolmanneksi. He solmivat levytyssopimuksen Simon Cowellin omistaman Syco Musicin kanssa ja julkaisivat debyyttialbuminsa Up All Night vuonna 2011. Yhteensä One Direction julkaisi viisi studioalbumia, ja niitä on myyty yhteensä yli 35 miljoonaa kappaletta. Yhtye saavutti maailmanlaajuista kuuluisuutta hittikappaleillaan ja rikkoi useita ennätyksiä, ollen yksi kaikkien aikojen menestyneimpiä bändejä.

Sooloura

One Direction ilmoitti vuonna 2015 jäävänsä tauolle viidennen albumin julkaisun jälkeen. Tomlinson palasi samana vuonna X Factoriin vierailevana tuomarina ja perusti oman levy-yhtiönsä Triple Strings Limitedin.
Tomlinson kirjoitti yhdessä Steve Aokin kanssa ensimmäisen soolosinglensä ”Just Hold On” edesmenneen äitinsä muistolle. Kappale julkaistiin 10. joulukuuta 2016 ja saavutti Britanniassa kakkossijan. Heinäkuussa 2017 Tomlinson julkaisi uuden singlen ”Back to You”, jolla on mukana laulaja Bebe Rexha. Hän teki uuden levytyssopimuksen Epic Recordsin kanssa, ja joulukuussa julkaistiin hänen toinen singlensä ”Miss You”. Kesällä 2018 Tomlinsonista tuli vakituinen tuomari X Factorin 15. kaudelle. Hän mentoroi kilpailun mieslaulajia, joista Dalton Harris voitti.
Lokakuussa 2018 Tomlinson kertoi Twitter-sivullaan valmistelevansa uutta musiikkia. Vuoden 2019 alussa hän siirtyi uudistettuun Arista Recordsiin ja julkaisi sen kautta uuden singlensä ”Two of Us”. Syyskuussa 2019 hän julkaisi uuden singlensä "Kill My Mind". Tomlinson pitää suurimpana esikuvanaan Robbie Williamsia.

Jalkapallo

Tomlinson oli aikeissa ostaa yhdessä John Ryanin kanssa Doncaster Rovers FC -jalkapallojoukkueen, mutta hanke kaatui. Hän on aiemmin pelannut kyseisessä joukkueessa.

Yksityiselämä

Tomlinson ja stylisti Briana Jungwirth saivat Freddie-pojan vuoden 2016 tammikuussa. Pari ei kuitenkaan pysynyt yhdessä. 
Tomlinsonin äiti Johannah Deakin kuoli 43-vuotiaana 7. joulukuuta 2016 leukemiaan. Hänen siskopuolensa Félicité Tomlinson kuoli vain 18-vuotiaana saatuaan sydänkohtauksen 13. maaliskuuta 2019.